Debian

Debian – laisvoji operacinė sistema. Šis Linux platinamasis paketas sudarytas tik iš laisvų programų su galimybe atsisiųsti nuosavybines programas iš interneto saugyklų. Debian pritaikyta įvairių architektūrų kompiuteriams. Tai vienas seniausių Linux platinamųjų paketų – apie jį pirmą kartą viešai paskelbta 1993 m. rugpjūčio 16 d. Skirtingai nuo kitų laisvų operacinių sistemų su Linux branduoliu, Debian galima naudoti ir su kitais operacinių sistemų branduoliais – šiuo metu palaikomi FreeBSD bei GNU/Hurd branduoliai. Debian GNU/Linux kuria ir prižiūri virš 1000 savanorių iš viso pasaulio šalių. Platinamieji paketai, sukurti Debian pagrindu, yra Baltix, Ubuntu, Kanotix, Knoppix, Libranet, LinEx, Linspire, MEPIS, Morphix, OPEN COLINUX, Parsix, Goobuntu, Kubuntu, Edubuntu, Xubuntu, Xandros.

Savybės 

Debian operacinė sistema yra skirta plačiam naudojimui įvairaus tipo kompiuteriuose, ypač paplitusi serveriuose, taip pat plačiai naudojama ir asmeniniuose kompiuteriuose.

Paketų sistema 
Šioje operacinėje sistemoje naudojama APT programų paketų įdiegimo sistema. Vartotojui pateikiami patogūs įrankiai paketams diegti ir tvarkyti – aptitude (veikiantis tekstiniame terminale) ir Synaptic (veikiantis grafinėje aplinkoje). Naudojant šią paketų sistemą ir turint interneto prieigą galima lengvai praplėsti šios operacinės sistemos galimybes, įdiegiant papildomą laisvai platinamą programinę įrangą, dokumentaciją ir pan.

Visa programinė įranga, kuri pasiekiama per paketų sistemą, saugoma tam tikrose programinės įrangos saugyklose, dar vadinamose programinės įrangos šaltiniais (arba archyvais), dažniausiai pasiekiamose internetu (gali būti ir CD/DVD diskuose ar kitose laikmenose). Toks programinės įrangos įdiegimo būdas yra labai patogus ir saugus, kadangi visa Debian saugyklose esanti programinė įranga yra išbandyta ir pritaikyta konkrečiai Debian versijai.

Programinės įrangos saugyklos yra suskirstytos į tam tikras grupes, atsižvelgiant į laisvosios programinės įrangos filosofiją. Debian saugyklos yra tokios:
 Main – oficialiai palaikoma laisva programinė įranga;
 Contrib – oficialiai palaikoma laisva programinė įranga, kurios veikimui ar kompiliavimui reikia nelaisvos (tam tikrais licenciniais aspektais apribotos) programinės įrangos ar duomenų failų;
 Non-free – nelaisva (tam tikrais licenciniais aspektais apribota) programinė įranga, pvz., uždarojo kodo nuosavybinė programinė įranga.

Grafinė aplinka 

Debian naudotojai gali rinktis iš kelių grafinių aplinkų: pagrindinės yra GNOME, KDE ir XFCE grafinės aplinkos. Įmanoma įdiegti ir kelias patinkančias grafines aplinkas vienu metu. Taip pat yra sukurti operacinės sistemos CD/DVD atvaizdžiai, specialiai pritaikyti tam tikroms grafinėms aplinkoms, kad vartotojas galėtų rinktis labiausiai jo poreikius atitinkantį variantą.

Diegimas 
Debian sistemos diegimas vykdomas iš savaime pasikraunančios kompaktinės plokštelės arba kitos išorinės laikmenos, pvz USB atmintuko. Standartiškai diegimo programa pasileidžia grafinėje aplinkoje, nors pradiniame meniu galima pasirinkti ir diegimą tekstinėje aplinkoje. Yra ir neoficialus LiveCD variantas, kur prieš diegimo procesą užkraunama iš esmės visiškai funkcionuojanti operacinė sistema.

Versijų istorija 
Debian versijų kodiniams pavadinimams naudojami animacinio filmo Žaislų istorija veikėjų vardai.

Taip pat skaitykite 
 Debian GNU/Hurd

Nuorodos 
 Oficialus Debian puslapis
 Oficialus Debian puslapis (Lietuvių) 
 Apie Debian 5 išleidimą

Linux platinamieji paketai
Laisvoji programinė įranga